प्रेमनगर में किसकी बनेगी सरकार फैसला आज, निगाहें दावेदारों पर
भास्कर संवाददाता| अंबिकापुर/प्रेमनगर
प्रेमनगर में नगर पंचायत चुनाव के लिए गुरुवार को मतगणना होगी। नगर के आईटीआई काॅलेज में मतगणना की तैयारी की गई है। सुबह आठ बजे काउंटिंग शुरू होगी। पंद्रह वार्डों वाले नगर पंचायत में अध्यक्ष के तीन तथा पार्षद के 47 प्रत्याशी मैदान में थे। भाजपा, कांग्रेस के अलावा तीसरा मोर्चा मैदान में था ।
कांउटिंग के लिए आईटीआई कालेज में पंद्रह टेबल लगाए गए हैं। 60 अधिकारियों-कर्मचारियों की ड्यूटी लगाई गई है। सात बजे तक प्रत्याशियों के अलावा एजेंट काउंटिंग के लिए प्रवेश करेंगे। आठ बजे काउंटिंग शुरू हो जाएगी। पंद्रह वार्डों वाले नगर में साढ़े तीन हजार मतदान है। ज्यादातर वार्ड में दो से तीन सौ के बीच ही मतदाता हैं इसलिए डेढ़ से दो घंटे में परिणाम आने की उम्मीद है। मतगणना केंद्र में सुरक्षा की चाक-चौबंद व्यवस्था की गई है। निर्वाचन अधिकारियों ने बुधवार को मतगणना केंद्र का निरीक्षण कर काउंटिंग की तैयारियों का जायजा लिया। भाजपा से यहां अध्यक्ष पद के लिए दुलर बाई, कांग्रेस से शांति सिंह जबकि तीसरा मोर्चा से भद्रासनी सिंह मैदान में हैं। तीसरा मोर्चा नगर पंचायत को फिर से ग्राम पंचायत बनाने और वन अधिकार पत्र जैसे मुद्दे पर मैदान में है।
कर्मचारियों को गोपनीयता बनाए रखने के निर्देश
रिटर्निग अधिकारी केपी साय ने गणना में लगे कर्मचारियों को गोपनीयता बनाए रखने के निर्देश दिए हैं। मतदान कक्ष में मोबाइल प्रतिबंधित किया गया है। स्थानीय निर्वाचन में जीत-हार का अंतर कम वोटों से होता है। इसे देखते हुए लिपिकीय कार्य में सावधानी बरतने को कहा है।
प्रत्याशियों की जीत के जश्न में रैली की तैयारी
प्रत्याशियों द्वारा जीत का जश्न मनाने रैली की तैयारी की गई है। अध्यक्ष के तीनों प्रत्याशियों के अलावा पार्षद प्रत्याशियों ने रैली की तैयारी की है। भाजपा, कांग्रेस के बड़े नेता काउंटिंग के मद्देनजर वहां पहंुच रहे हैं। भाजपा के चुनाव संचालक गृहमंत्री रामसेवक पैकरा हैं। पार्टी के जीत पर वे पहंुच सकते हैं।
चुनाव परिणाम जानने लोगों में दिखा उत्साह
नपं चुनाव के नतीजों को लेकर प्रत्याशियों के साथ-साथ स्थानीय लोगों में उत्सुकता देखी जा रही है। यहां अब तक भाजपा की सरकार रही है और इस बार भी पार्टी जीत के दावे कर रही है। उनका कहना है कि नगर पंचायत में भाजपा शासन में कराए गए विकास कार्य पर लोगों ने मुहर लगाई है। कांग्रेस और तीसरा मोर्चा भी जीत को लेकर आश्वस्त हैं। प्रत्याशियों के अनुसार रिकार्ड वोटिंग सत्ताधारी दल के खिलाफ गया है।
प्रेमनगर का आईटीआई भवन जिसे स्ट्रांगरूम बनाया गया है। यही पर आज होगी मतगणना।
hin_Deva bho_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva